SL Uradni list Evropske unije C 185/13

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 185/08

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„SEDANO BIANCO DI SPERLONGA“

ES št.: IT-PGI-0005-0481-06.07.2005

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero Delle Politiche Agricole e Forestali

Naslov:

Via XX Settembre n. 20 00187 Roma RM ITALIA

Tel. +39 0646655106

Faks +39 0646655306

E-naslov: saco7@politicheagricole.gov.it

2. Vlagatelj:

Naziv: Associazione produttori Sedano Bianco di Sperlonga

Naslov:

Viale Europa LT-04029 Sperlonga LIETUVA/LITHUANIA

Tel. +370 771556388

Faks +370 771556388

E-naslov: —

Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.6: Sadje, zelenjava in žita, sveži ali predelani

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv:

„Sedano Bianco di Sperlonga“

4.2 Opis:

ZGO „Sedano bianco di Sperlonga“ se uporablja izključno za zeleno vrste Apium graveolens L. var dulce Mill, ki je ekotip „Bianco di Sperlonga“ in uspeva v občini Sperlonga ter ima bela ali belkasta stebla. Svetla barva je glavna značilnost ekotipa, ki je lahko še bolj poudarjena, če je rastlina na gosto posejana. ZGO „Sedano bianco di Sperlonga“ mora ob dajanju v promet imeti naslednje značilnosti, ki so specifične za lokalni ekotip „Bianco di Sperlonga“: srednje velika rastlina kompaktne oblike z 10 do 15 svetlozelenimi listi; manjši listi so beli z odtenkom svetlozelene barve, so le rahlo vlaknasti in imajo slabo vidna rebra. Teža je odvisna od velikosti: srednje velike rastline (od 500 do 800 gramov); velike rastline (več kot 800 gramov). Proizvod je sladek in le rahlo aromatičen, zato zanj še posebej velja, da je primeren za svežo rabo. Poleg tega proizvod „Sedano bianco di Sperlonga“ vsebuje organske kisline, ki ne presegajo 135,00 mg/100g; proizvod je odporen na zlome (največ 20 N), vsebnost sladkorja je najmanj 13,00 mg/g.

4.3 Geografsko območje:

Proizvod „Sedano bianco di Sperlonga“ z zaščiteno geografsko označba (ZGO) se mora gojiti na območju občin Fondi in Sperlonga.

4.4 Dokazilo o poreklu:

Vsaka stopnja proizvodnega postopka se spremlja in za vsako se vodi register vhodnih in izhodnih proizvodov, s čimer se zagotavlja sledljivost. Poleg tega se sledljivost (od začetka do konca proizvodne verige) zagotavlja tudi z vpisom katastrskih zemljišč, na katerih se prideluje proizvod, ter proizvajalcev in izvajalcev pakiranja v registre, ki jih vodi nadzorni organ, ter s pravočasno prijavo proizvedenih količin nadzornemu organu. Nadzorni organ preverja vse fizične in pravne osebe, vpisane v registre, v skladu s specifikacijo proizvoda in zadevnim načrtom spremljanja.

4.5 Metoda pridobivanja:

Setev se opravi najbolj zgodaj meseca julija. Seme se lahko poseje neposredno v zemljo, v zabojčke (redko sejanje) ali v posebne rastlinjake s sadilnimi mesti. Za kaljenje semena je potrebna svetloba. Proizvodnja semena, ki se izvaja s fenotipično selekcijo (oziroma s pridobivanjem semena iz najboljših rastlin), se izvaja v obratih in/ali vzgajališčih na območju proizvodnje. Seme, proizvedeno v takšnih obratih in/ali vzgajališčih, se lahko da na voljo drugim proizvajalcem ali vzgajališčem na območju proizvodnje, ki vzgajajo sadike. Sadike, vzgojene v vzgajališčih, je treba vrniti ali pa se dajo na voljo obratom iz območja proizvodnje.

Seme, proizvedeno v posameznih lokalnih obratih na območju iz točke 4.3, mora biti vpisano v prostovoljni regionalni register (Registro volontario Regionale), ki varuje biološko raznovrstnost v kmetijstvu. Ta register upravlja Arsial (regionalna agencija za razvoj in inovacije v kmetijstvu dežele Lazio). Sadike se presadijo, ko dosežejo velikost približno 10–15 cm. Sadike se sadijo 25 do 35 ena od druge, in sicer v vrstah, ki so med seboj oddaljene 25 do 35 cm. Gostota sajenja je 10 do 12 rastlin/m2, oz. največ 14 rastlin/m2. Zadostno količino vode za gojenje proizvoda „Sedano Bianco di Sperlonga“ se zagotovi z namakanjem. Dovoljeni so namakalni sistemi z razprševanjem ali mikro namakanje. Gnojenje zelene se izvaja z upoštevanjem obdelovalnih ciklov, ki si sledijo v celotnem proizvodnem letu. Predvsem mora biti skupen vnos dušika letno manjši od 155 kg/ha. Odstranjevanje škodljivcev se izvaja z upoštevanjem tehnik celostne strategije zatiranja škodljivcev, da se čim bolj zmanjša ali povsem odpravi ostanke protiparazitnih sredstev v zeleni.

Proizvod „Sedano Bianco di Sperlonga“ se pobira ročno, tako da se rastlino odreže pod koreninskim vratom. Rastline se položijo v zaboj, pri čemer je treba preprečiti drgnjenje in zlome tkiva ter s tem izliv celičnih sokov. Poleg tega je treba proizvod po pobiranju čim bolj zaščititi pred soncem.

Gojenje in pakiranje proizvoda „Sedano Bianco di Sperlonga“ se izvaja na območju iz točke 4.3, da značilnosti proizvoda ostanejo nespremenjene in da se zagotovita sledljivost in nadzor.

4.6 Povezava:

„Sedano Bianco di Sperlonga“ se je začel proizvajati v 60-ih letih v občinah Fondi in Sperlonga. Prisotnost te kulture na območju iz točke 4.3 dokazujejo številni fiskalni dokumenti iz obdobja od začetka 60-ih let pa vse do današnjih dni, ko je proizvod „Sedano Bianco di Sperlonga“ po prvi fazi uvajanja hitro pridobival tržno vrednost in se je vedno uspešneje prodajal na rimskih tržnicah.

Za proizvodno območje proizvoda „Sedano Bianco di Sperlonga“ so značilne zelo ugodne pedoklimatske razmere za pridelavo zelene. Tla delno sestavlja mezozojska apnenčasta zemlja delno pa naplavinska blatno-apnenčasta zemlja. Za območje proizvodnje je značilna zemlja, ki se nahaja med melioracijskem območjem in morjem in ima vodno plast, ki je skoraj na površju. Proizvodnja zelene se je razvila prav na teh območjih, ki se imenujejo „pantano“ oz. močvirje, in sicer najprej na prostem in nato v rastlinjakih. Za ta območja je značilna talna raztopina s povišano vsebnostjo soli ter posebni podnebni pogoji, zaradi katerih ima proizvod „Sedano bianco di Sperlonga“ posebne organoleptične lastnosti, kot sta prijeten sladek okus in nežna aroma, vsebuje organske kisline, je manj odporen na zlome listov in ima značilno svetlo barvo, ki je bistveni element tega ekotipa.

Podnebje območja proizvodnje ZGO je zmerno morsko, za katerega so značilni: povprečna temperatura od 17 do 18 °C; mesečna povprečna temperatura nižja od 10 °C za obdobje od 1 do 3 mesece; povprečna najnižja temperatura najhladnejšega meseca je 6,9 °C; povprečne letne padavine so od 727 do 1 133 mm, poletne padavine pa od 61 do 83 mm. Predvsem na obalnem območju suša traja od maja do avgusta.

Območne in podnebne značilnosti tako ustvarjajo poseben habitat za gojenje proizvoda „Sedano Bianco di Sperlonga“.

Poleg pedoklimatskih značilnosti je pomembno tudi strokovno znanje lokalnih kmetov, ki uporabljajo okolju prijazne tehnike proizvodnje in so vedno znali izkoristiti značilna močvirnata območja, tako da so, s pomočjo proizvodnje semen s fenotipično selekcijo, ohranili ekotip „Sedano Bianco di Sperlonga“ ter proizvodno tehniko in značilnosti kultivarja.

4.7 Nadzorni organ:

Naziv: Agroqualità

Naslov:

Via Montebello 8 00185 Roma RM ITALIA

Tel. +39 0647822463

Faks +39 0647822439

E-naslov: —

4.8 Označevanje:

Zeleno se lahko pakira v zabojčke, in sicer v vrsto po 4 do 5 rastlin (največ 5 kg) ali v zabojčke, v katere se v dve vrsti zloži 8 do 10 rastlin (največ 10 kg). Za pakiranja od ene do treh zelen je obvezno označevanje posameznih šopov. Na embalaži mora biti etiketa z grafičnim simbolom Skupnosti in napis, izpisan z jasnimi in čitljivimi tiskanimi črkami:

— „Sedano Bianco di Sperlonga“, čemur sledi kratica IGP (Indicazione Geografica Protetta), izpisana z večjimi črkami kot druge navedbe na etiketi.

— ime, naziv, naslov proizvajalca in podjetja za pakiranje.

Prepovedano je dodajanje kakršnih koli opisov, ki niso izrecno določeni. Dovoljena pa je uporaba navedb, ki se nanašajo na zasebne blagovne znamke, pod pogojem, da ne hvalijo proizvoda in ne zavajajo kupcev, dovoljene so navedbe imena podjetja, v katerem se proizvod prideluje, ter druge resnične navedbe, ki jih je mogoče dokumentirati in so dovoljene z veljavnimi predpisi ter ne nasprotujejo namenu in vsebini te specifikacije.

Ime proizvoda „Sedano Bianco di Sperlonga“ se ne prevaja.

Logotip s poimenovanjem „Sedano Bianco di Sperlonga“ je v obliki pravokotnika, v katerem je kvadrat s podobo dveh zelen. V ozadju so izrisani štirje valovi.